venerdì 23 aprile 2010
Su la culine
Al jere clip chê sere e nô, di vuaite sul çuc, o vevin cjatât ancje il timp di scherçâ.
Chê Vierte e someave plene di sperancis e jo o pensavi za al so vistît di fieste, ae stanzie di zontâ e ai lavôrs par meti a puest il vignâl.
Po chel fûc, là jù su la culine, nus à dismots dai nestris pinsîrs.
Nol veve lis flamis legris dai pignarûi, ma chês scuris dai brusarilis. E l’aiar nus à puartât il rivoc dai colps e dai berlis, e chel odôr stomeôs di stiç. E il ridi si à sfantât tai voi. E o ai corût come un mat, ma no avonde par murî ancje jo. E il gno berli al à cuviert la gnot.
O ai pierdût il gno cûr su la culine. Dentri di chei mûrs colôr cjalin. Di là di chês voglariis che a son stadis barcons. Sot di chei trâfs che a fumin di oris.
E no ai plui vôs, ni lagrimis. E o volarès sei muart cun lôr: cjar cun cjar e cinise cun cinise. Ma al è masse tart par jessi muart. Masse tart par restâ vîf.
A cressaran i baraçs tra chescj rudinaçs, e o volarès sei baraç ancje jo, par braçolâ inmò une volte chescj claps amâts.
Ma jo o soi fer achì. Cence plui sten, ni façolet ros. Svuedât di dut, ancje de voie di svindic. Le ai pierdude ancje chê, cul gno cûr, su la culine.
di Carli Pup
Conte n. 125
Etichetis: Carli Pup, Contis, Gjenar romantic, Gjenar storic
mercoledì 21 aprile 2010
Trê gjai
Intun paîs dongje Sant Denêl a cjantavin trê gjaii. Il prin, che al stave tal gjalinâr de famee dai Cains, che e jere la plui pedoglose dal paîs, cuant che al vierzeve il bec al someave che cu la sô cjantose al volês contâ al mont la sô miserie. E ogni dî, tacant di buinore, buinore e lant indevant par dute la zornade al tacave cul so cjant: «……….tanteee miserieee……. tanteee miserieee…»
Chei altris doi gjaii, che lu cognossevin e che a savevin che Checo, il so paron, invezit di butâi tal gjalinâr cualchi asin di blave, i butave dentri stran, par sbefâlu, prime un, e dopo chel altri i rispuindevin: «la iseee? … … la iseee? ... ...» al tacave el prin e subit daûr i rispuendeve el secont: «ca di me! … … ca di me!… …»
Lôr a podevin sbefâlu e a jerin biei, sglonfs, passûts, circondâts di gjalinis, e ogni dì a becotavin blave, noli e cerfoi fresc. Sfidi: un al stave tal gjalinâr de famee dai Trotos, chel altri tal gjalinâr de famee dai Norâs, les famees dai bocons dal paîs.
Ma cheste volte, e je propit vere, che la cuaie no je lade simpri par chel agâr, a lu à saltât, e magari cussì no, si podarès dîsi, lu à propit saltât e strasaltât.
Vignudis les fiestis, chei doi cjapons che a passavin il lôr timp a sbefâ il gjal di Cain a son finîts prime cu les gjambis par aiar e a la fin te padiele. Invezit chel puaret, cence plumis, ma soredut sec e cence cicin tes cuessis, cussì al jere ridot, se vais in chel paîs lu sintîs ancjemò a cjantâ a la sô miserie.
di Nello Malisano
Conte n. 124
Etichetis: Contis, Flabis, Nello Malisano
lunedì 19 aprile 2010
Cemût passimi la gole
O soi il miôr dai normâi, un che al mene la cariole ogni dì. Un provât de vite, cu la panzute e i cjavei sal e pevar. Par me rivâ a lâ dongje a une femine, che no mi pare vie, beh par me al è za un grant sucès. Al è un procès mentâl e fisic no di pôc. A saressin une tasse e une sporte di buinis motivazions a sburtâ chê femine a no calcolâmi. Cheste abilitât di tignî cu la fevele la atenzion de femine, tant di intortâle, ben e no mâl, no meretarèssie il premi che tant o di vin di bisugne? Un premi ae muse rote, che mi le moli nome pe passion che o met sul plat.
Impen tal plui biel che je conti, cul voli smamît mi domande, le âstu finide? Magari o zonti jo, no ti ai nancje tacât! Jo invecit o soi aromai cul sanc di fûr de orelis, cul afiet e l'atenzion che e sedi jê a butâsi e a saltâmi intor come se o fos Raoul Bova o Harrison Ford, po rivâts ae fin dal lavorut, ce mi disaressie, sêstu stât brâf? Sigûr, Brâf Furlan, o rispuint jo! Ma se pene ti ai tocjât tu sês lât fûr dal semenât e tu âs disledrosât i voi, che no mi soi nancje inacuarte di vê sbisiât cun te! Ve, lis feminis, cu la lôr naine, cui lôr timps che no son i nestris, cu lis lôr esigjencis che no lis san nancje lôr. Tant ben o sai che a son curtis di manie. L'om al volarès sintîsi a dî: tu mi âs doprade come e plui di une mietitrebie, tu mi âs fate gjoldi di murî! E jê invezit cui voi clopadiçs e il rimuars di vê un côl di sopressâ e trê bistechis di scongelâ ti sgnache un: Al è stât vonde biel. Al è chel vonde che mi fâs lâ in bestie. Vonde ce, ce varessial di jessi stât l'Apollo Undis, o il Tor di Mortean in orbite satelitâr, o ce altri? L'om al varès volût sintî a dî: Mi à plasût che tu mi vedis travanade fin ae medole! E jê invezit ti dîs, viestiti che tu cjapis frêt. Ce mi interessial se mi cjape la polmonite, magari mi vignìs daurman la peritonite, ma cuant che o ai fat ce che o dîs jo, e cumò o fasin dut il ripàs dal camasutra, fasin i couboi che jo o soi Tex Willer e tu la sô scuò, jo Tarzan e tu la plui sgrimie des Citas e ce plui dal purcitament che nus ven iniment.
E jo, une che si ten ben, che e à alc di biel ma nie di perfet, ti disarès: Sì che tu sês simpatic, tu âs alc di dolç e malinconic tai voi, tu âs ancje alc dal frut e cuant che al covente tu sâs ancje tirâ fûr chel tic di fuarce che nol vuaste. No sai, tu âs ben alc che mi plâs. Ma parcè se tu sês ca cun me a pene che mi ziri tu cjalis il cûl, no il gno, chel di chê altre cu la cotule curte pene passade... mancul mâl che no ai viodût se di no ti molavi li che tu sês, raze di pandolo... E tu no tu le âs cjalade jê, tu âs viodût dome chel cûl... Bon, disinlu o soi stade avonde ben cun te, no sai, magari si tornìn a viodi... E tu, sì, ma cuant... e ce e co, e tu mi ziris ator e tu vuelis rivâ a dut usgnot: dut ce? Il liet, como se chel al fos dut. E bon e cuant che o lin tali jet, ce crodistu che al sedi facil par me, sigûr, par te al è dûr meti la muse e vignî a concuistâmi, ma cuant che o sin alì cence vistîts, mi plasarès cjatâ in te alc di tenar, che o 'nd ai vûts vonde di oms che mi fasin sintì une bisteche, e no une femine...
Ma amôr, se ti ven fan no ai nuie di dâti! Sigûr che tu âs ce dâmi, tu âs propite dut par passi la mê gole, dut ce ch'al mi covente: Ce disaressistu di polente e frico?
di Stefano Gasti
Conte n. 123
Etichetis: Contis, Gjenar ironic, Stefano Gasti
mercoledì 7 aprile 2010
Secont plan
O tai vie une striche fine fine, cul taieongulis.
La mangjarai plui tart, cuete sot l’aghe bulint dal rubinet. Mi distiri, poiant il cjâf sul tapedut di spugne, rodolât. Ogni tant, ingobît par no tocjâ i sanitaris, o rivi ancje a durmî, ancje se la femine a son setemanis che e rugne e grate la puarte cence polse.
Alore, par solit, mi alci, mi lavi la muse e o bêf.
Vierzint l’armarut daûr dal spieli o viôt simpri chês scritis: Silhouette, GomGel, Infasil.
Nuie che al puedi coventâmi.
Purtrop dome la tele di piel che e cuvierzeve il water si podeve mangjâ, e lu vin za fat, dopo vê finît i vistîts.
Provi a vierzi il barcon, ma in strade a viôt dome muarts.
A cjaminin clopant e a cjalin adalt pene che a sintin il rumôr.
Ce pussibilitât varessio, a butâmi e provâ a scjampâ?
No sai e no ai voie di savêlu. No vuê, almancul.
Mi senti sul tapon sierât e o cjali i bregons di me fi, sbregâts su la cuesse.
Al è miôr che mi movi, che al à tacât a puçâ.
O torni a cjapâ sù il teieongulis e o cîr un tocut bon, par taiâ vie une altre striche.
di Raffaele Serafini
Conte n. 122
Etichetis: Contis, Contis dal Ostîr, Gjenar di orôr, Ostîr, Raffaele Serafini
mercoledì 31 marzo 2010
La creture tal mûr
Comut ancje par distirâsi, il gnûf divan ch’o ai comprât...
O cjali adalt il sofit, e lissù biel che mi cjale, ve il Paradîs! Cjo mo: il Pa-ra-dîs, la rispueste a dut, il Parcè cul “P” maiuscul, il Nirvana, il cui-che-o-sin-e-di-dulà-che-o-vegnìn e vie indevant!
Al è propit lissù, intune creture dal mûr.
Ducj che lu cirin ca e là, ducj che a ‘nd fevelin parsore... Esistial, no esistial, crodi, no crodi, sperâ, cuissà, dulà... ma no varès mai podût imagjinâmi che al fos stât propit culì, velu!
Ostinade, a cjase mê propit: dentri di une creture tal mûr.
Lu scrutini inmagât. Aromai cuiet o capìs, biadelore, il sens de mê vite. Mi inacuarç di trope strade che o vevi di fâ par rivâ ae serenitât che cumò mi parten. Mi sint jemplât di bontât e un benstâ infinîts. O puès fâ la muse di ridi, in pâs, a dut il mont. Lussurie, acidie, supierbie, avarizie, rabie, invidie e gole no mi partegnin plui. Dut al è gjonde e armonie.
Mmm, si podarès sfrutâ la robe par fâ afârs...
di Dree Venier
Conte n. 121
Etichetis: Contis, Dree Venier, Gjenar sociâl, Gjenar sureâl, Ostir in seconde
lunedì 29 marzo 2010
Metât-mecanic
I sin lì, a cjalâ cheste saldadure che no vûl tegnî e no savìn ce fâ. E plui che meti lis mans tes braghessis e mateâ cul argagn, russant e messedant, no nus ven tal cjâf nuie di miôr.
Aldo al volarès butâ vie dut e tornâ a tacâ, ma a son palanchis dome di lamiere Bezonal e laser Lumirìdiol.
«Cence contâ il nestri timp butât» i dîs «e se chel orcolat di un premiêr no nus metès a pan e aghe come paie, a cheste ore i saressin za a cjase, a fâ di cene o a parâ sù cu la morose».
Ma Aldo si sbasse, fasint cricâ i zenoi e gratant cu la ponte de ongule su la cunvierie di materiâl saldât mâl.
«Tabae par te, Licio» mi rispuìnt cuasit secjât «che jo i ceni cun suppostis di Minarol e pirùs di Agonile par vie di parâ sù, se no mi visi di meti in cjame la pipine bioniche, la sere no si bat claut».
No sai parcè, ma dispès mi dismentei che Aldo nol è propit a plomp e che, dopo jessi finît dentri une turbine fotovoltaiche, nol po plui gloti e nancje doprâ il so imprest come che al faseve prime.
Lûs grîse e zale, buine par buratâ corneis e encefalo, a jentre e e jes dal capanon, filtrade dai nestris ocjâi al Buronio.
«Chei sassins da farie no son ancjemò lâts vie! Se un nol sta atent e al cjale masse di dongje lis lôr lûs al va a finîle che al si sbreghe in doi» i dîs spudant par tiere, sbaliant smire e becant la sô spale.
Aldo, che nancje no si è inacuart, si jeve in pîts, cjalant la puarte taje-uranio che a nus divît di chel altri repart. «Viôt mo» mi dîs cjalantmi di stuart «a son ta mierde come nô doi, no sta fevelâ mâl di lôr se propit no tu scuegnis. E ancje chê volte pense ben prime di dî alc».
Une cuvierte di materiâl balsamic nus tapone tal moment precîs che une sirene e berle di lontan. «Cjòmo, cumò sì che si scuen lâ vie» mi dîs. «Spessee a resentâti la mûse dal balsamo batteric e ‘nin, prime che chei des scovaceris pneumatichis nus lechin i pîts”. I scjampìn dal repart cuasit corint, cence saludâ chei altris operaios, che a son ancjemò daûr a meti vie imprescj e netâsi muse e mans.
«Diopoi, ogni sere la stesse solfe, i soi stuf!» i berli al capanon montant sù ta motorete elioterapiche e fracant il boton “AMCS” (a manete cun sintiment).
La schene imberlade di Aldo mi sta denant, ancje lui striçât dentri de sô motorete modificade par chei come lui. Plui aiar mi passe intor e plui mi sint lizêr, cu la premure di lâ vie di chê zone sporcje e nere che si messede ae salive. Se o pensi che, rivâts dal doimiledusinte, o sin ancjemò daûr a barufâsi par un puest di vore, a spudâsi intor par une saldadure mal vignude, a tignîsi da cont une pipine bioniche par colpe di une turbine fotovoltaiche mal comedade, a netâsi vie il polvar balsamic prime che une schirie di britui pneumatics a ti sfondin i sghirets cence cjalâti in muse, beh, mi rint cont che nissun al è stât bon di fâ nuie dal doimiledîs indevant, di cuant che si murive colant di un cuviert, o brusâts dentri di une cisterne, o cjapâts sot di un trabicul cui cingui, o scjafoiâts da puce di fum, o lâts a scais par colpe di un messedot fat mâl o, ancjemò, cuets par dentri dal polvar di amianto, che cumò si dopre par fâ i triciclos dai fruts.
«Mi vegnarès voie di daûr pe schene a chei parsore» i dîs pivetant al ologramma dal muini «ma tant, al sarès dut dibant» e i sorpassi un sulky che, diopoi, purtrop nol è mai passât di mode.
Etichetis: Contis, Gjenar romantic, Gjenar sociâl, Renzo Brollo
mercoledì 17 marzo 2010
Pasche da Agne Lene
Agne Lene, forsit stufade o malade, e veve vendût la Mila, la sô amada vacja che e faseva encja 27 litros di lat in dî. Ma parcé? No vevia inmó il stali plen di fen? Biada Mila, cuissà indulà che e jera lada a finî. La int i al domandave, ma jê no rispuindeve e par no vaî e cjacarave di alc altri. De prime nêf di Novembar ai prins lusôrs de Vierte e no veve viodût nissun. Il lat dal Coop al jere deventât il cop di ducj e nissun plui a no s'impensave di chê puare Mila.
Le setemane di Pasche, cu lis stradis netadis, i nevôts a jerin rivâts finalmentri a cjatâle. La taule e jere pronte. Dut in rie tal mieç come se si vès di scomençâ da diestre ae çampe e par fuarce, chê mule, simpri chê, e voleve scomençâ ae çampe.
«No, prime a tu mangjis le mignestrine» i pontave sô mari cul dêt a diestre.
«No, prime o voi a viodi i cunins» e pestave le mule cui pîts sot de taule.
«Joissus!» e cridave Agne lene cu lis mans tal cjâf.
«Joissus!» e diseve metintsi i stivâi.
«Joisssus... » e diseve sbatint le puarte e lant vie di corse pal troi viers il stali.
Ce sucedevial? I fruts a si jerin cjatâts di bessôi parcè che agne Lene no jere tornade e i parincj a jerin lâts vie a viodi parcè.
Ancje jê e voleve lâ a viodi il parcé che dal stali nissun al rispuindeve aes sôs belariis fatis cui dincj marons di cjicolate.
Cuntun manarin di plastiche cjatât sot dal bancjon e un vêr curtìs cjatât sore de taule jê e so cusin a vevin vierzût il puarton dal stâli e...
Agne Lene a stave contant: «32, 33, trente e... Sierait chê puarte, mò!»
Ma doi cunins a jerin scjampâts fûr. Alore i fruts, par parâiu dentri a fasevin scjampâ ancjemò altris parincj, che a vevin a pene finît da ridi viodintiu rivâ armâts par salvâiu, a domandavin ridint a agne Lene il parcé di tancj cunins.
Agne Lene, disperade di vê vendût la Mila e veve comprât cualchi cunin e po cu la nêf e l'Unvier a iu veve dismenteâts jenfri i siei laments dal mâl di schene e il so vaî dal mâl de Mila. Dome cuant che la piçule e veve dite che e voleve viodi i cunins prime de mignestrine, alore e si jere impensade.«Joissus, trops a 'nd ese cumò?» E par Pasche dut il paîs, invezit dal cop di lat, al veve vût un cunin.
di Jaio Furlanâr
Conte n. 119
Etichetis: Contis, Gjenar ironic, Jaio Furlanâr
Iscriviti a: Coments al post (Atom)
ita_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn ita_Latn fur_Latn fur_Latn fur_Latn fur_Latn fur_Latn fur_Latn ita_Latn fur_Latn fur_Latn ita_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn ita_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn scn_Latn fur_Latn fur_Latn ita_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn ita_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn ita_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn